勸農以湘波不動楚山碧花壓闌干春晝長爲韻得干字
作者：張孝祥
朝代：宋

paragraphs: 積雨已連月，長沙尚春寒。
今朝定何朝，喚客來江干。
問訊湘西寺，霧重江漫漫。
聊須萬斛舟，渡此千尺湍。
老松如相迎，翠落頭上冠。
却望城中花，寶髻垂珠鬘。
勸農有故事，般樂非所安。
薄晚會春園，老稚隨馬鞍。
彘肩侑尊酒，呼喚來同盤。
從容及鄙事，爾汝開心肝。
我是耕田夫，偶然此爲官。
飽不知稼穡，愧汝催租瘢。
願言各努力，長年好相看。